Kuigi panga selgituse kohaselt puudutavad nimetatud piirangud praegu vaid 3D Secure internetioste, liigume selles suunas, et paroolikaardid kaovad peatselt ajalukku.

Karmide piirangute rakendamine, mille tulemusel muutuvad paroolikaardid praktiliselt kasutuks, tulenevad Euroopa Komisjoni direktiivist. Liikmesriigid peavad oma seadusandluse direktiiviga vastavusse viima hiljemalt tuleva aasta 13. jaanuariks.

„Autentimismuudatused tulenevad eeskätt üle-Euroopalisest pangandusalasest regulatsioonist – EL-is vastuvõetud direktiivist Payment Services Directive (PSD2). Direktiivi eemärk on tõsta turvalisust ning ennetada Euroopas viimastel aastatel jõudsamalt levinud identiteedi-, sh rahaülekannetega seotud pettusi,“ ütles Riigi Infosüsteemi Ameti analüütik Anto Veldre.

„Eestile tähendab PSD2 olulist turumuudatust, kuivõrd EL direktiiv ei võimalda inimestel koodikaardiga edasi tegutseda. Õigemini lubab, kuid piirangutega, mis muudaksid koodikaardi kasutamise praktikas mõttetuks. Vastuvõetud direktiivi artikkel 97 (autentimine) sätestab, et internetipankadele pääsetakse edaspidi ligi üksnes „nn „tugeva autentimise“ kaudu, mis koosneb kahest faktorist: miski mida klient teab, pluss miski, mis kliendil on. Koodikaardil on kaks olemuslikku muret - sellel leiduv teadmus on samal ajal ka ese, ning see ese pole turvaline (ei kasuta krüptograafiat ega sertifikaate),“ selgitas ekspert.

Veldre toonitas, et Eestil on teiste riikidega võrreldes ID-kaardi näol eelis. „Euroopas on hoopis teistsugune probleemistik. Säärast mugavat ja ühtlasi üliturvalist autentimisvahendit nagu ID-kaart, neil lihtsalt pole. Isegi kui mõnes riigis on olemas plastik ja kiip sellel, siis kiibi peal pole e-tehinguid võimaldavaid sertifikaate. Ning kui mõnes üksikus riigis ongi olemas sertifikaadid, siis nende väljastamisprotsess pole nii range nagu Eestis.“

Piirangud viivad varem või hiljem koodikaartide kaotamiseni

„Koodikaartide kasutus väheneb pidevalt,“ kinnitas SEB Balti e-panganduse juht Ragnar Toomla. „Täna on olemas koodikaartidest palju mugavamad ja turvalisemad lahendused nagu Smart-ID, Mobiil-ID ja ID kaart, soovitame kõikidel oma klientidel need kasutusele võtta. Tulevikus vähenevad koodikaartide kasutusvõimalused veelgi ja tõenäoliselt ühel hetkel ei ole neid enam vaja,“ rääkis Toomla, lisades, et millal täpselt koodikaardid kasutusel kaovad on hetkel veel vara öelda.